**Мінскі дзяржаўны прафесійна-тэхнічны каледж мантажных і пад’ёмна-транспартных работ** — сярэдняя спецыяльная навучальная ўстанова Беларусі, заснаваная ў Мінску ў 1954 годзе ў якасці тэхнічнага вучылішча № 2.

Месціцца ў Партызанскім раёне Мінска па вуліцы Будзённага, д. 8. Навучанне за бюджэтны кошт прадугледжвае год адпрацоўкі на прадпрыемстве ў Мінску: ААТ «Белэлектрамантаж», «Прамтэхмантаж», «Кіраўніцтва механізацыі № 79», Трэст № 15 «Спецбуд», ЗАТ «Электрасервісбуд» і Беларуская асацыяцыя міжнародных аўтаперавозчыкаў. На 2013 год каледж быў адзіным у Беларусі, дзе рыхтавалі машыністаў вежавага крана і мантажнікаў вонкавых трубаправодаў. На навучанне прымалі толькі юнакоў. Пры каледжы працавала аўташкола з уласнымі аўтадромам і аўтатранспартам для падрыхтоўкі вадзіцеляў катэгорыі «В» (легкавых аўтамабіляў — вагой да 3,5 тоны). Сярод 70 аўташкол Мінска каледж займаў 4-е месца па здачы вучнямі экзаменаў у Дзяўжаўнай аўтаінспекцыі (ДАІ) з першай спробы. Вучняў забяспечвалі за кошт бюджэта харчаваннем, спецадзеннем і падручнікамі.

Спецыяльнасці
-------------

Мінскі каледж мантажных і пад’ёмна-транспартных работ прапануе навучанне па 8 рабочых спецыяльнасцях. Пасля 9 класаў (атрымання базавай адукацыі) на працягу 3 гадоў вучняў рыхтавалі на: электрагазазваршчыкаў на аўтаматычных машынах; электрамантажнікаў па асвятляльных і сілавых сетках, электраабсталяванні; слесараў па рамонце аўтамабіляў; вадзіцеляў аўтамабіляў катэгорыі С (вагой звыш 3,5 тон). Пасля 11 класаў (атрымання агульнай сярэдняй адукацыі) вучні атрымлівалі спецыяльнасці: на працягу года — машыніста маставога крана, стропальшчыка, электраманцёра электраабсталявання, аўтаслесара і вадзіцеля аўтамабіля катэгорыі С для міжнародных перавозак; на працягу года і 6 месяцаў — машыніста аўтамабільнага крана.

Гісторыя
--------

У 1954 годзе заснавалі Мінскае тэхнічнае вучылішча № 2. У 1958 годзе побач з вучылішчам адкрылі інтэрнат для вучняў на 288 месцаў. Пазней вучылішча атрымала назву каледжа мантажных і пад’ёмна-транспартных работ. У 2015 годзе інтэрнат каледжа паўторна адкрылі пасля рамонту з месцамі на 158 вучняў.

### Кіраўнікі

* Вікенцій Мышкоўскі (1954—1962)
* Эдуард Шаўлюкевіч (1962—1969)
* Аркадзь Пуцькоў (1969—1979)
* Георгій Сысоеў (1980—1987)
* Мікалай Кісялёў (1987—2000)
* Валянцін Шулякоўскі (2000—2007)
* Тацяна Ястраб (2007—2013)
* Андрэй Гота (з 2013 года)

### Выпускнікі

* Станіслаў Лукашэвіч — старшыня Мінскага гарадскога выканаўчага камітэта (1977—1980)
* Уладзімір Шафарэнка — намеснік дзяржаўнага сакратара Савета бяспекі Рэспублікі Беларусь (2008)
* Андрэй Заяц — саліст гурта «Цягні-Штурхай»
* Павел Клышэўскі — саліст гурта «Цягні-Штурхай»
* Яўген Місюля — 2-кратны бронзавы прызёр Чэмпіянату свету па лёгкай атлетыцы ў спартыўнай хадзьбе на 20 км (1991, 1995)
* Настасся Старавойтава — чэмпіёнка Беларусі ў марафонскім бегу
* Максім Яловік — бронзавы прызёр першынства Еўропы па сілавым траябор’і
* Сяргей Шпанюк — член зборнай Беларусі па футболе
* Аляксей Шынкароў — чэмпіён Беларусі па лыжных гонках.

Зноскі
------

1. 1 2 3  *Святлана Барысенка, Аляксандр Фурсаў.* Не быць «Базару» без мантажнікаў // *Чырвоная змена*. — 11 ліпеня 2013. — № 15 (15724). — С. 4, 5.
2. ↑  *Дыяна Серадзюк.* Адноўлены інтэрнат для навучэнцаў // *Звязда* : газета. — 10 лістапада 2015. — № 217 (28075). — С. 2.
3. ↑  Кіраўнікі каледжа **(нявызн.)**, *УА «Мінскі дзяржаўны прафесійна-тэхнічны каледж мантажных і пад'ёмна-транспартных работ»* (2018). Праверана 28 чэрвеня 2018.